Downer steeds doring in Zuma se vleesOudpres. Jacob Zuma in die hooggeregshof in Pietermaritzburg (31 Januarie 2022) (Foto: Jerome Delay/Pool/AFP) Die Konstitusionele Hof het oudpres. Jacob Zuma se desperate poging om van aanklaer adv. Billy Downer ontslae te raak, afgekeur. Zuma probeer nou al sedert Oktober verlede jaar om Downer as die aanklaer in die wapentransaksie-korrupsiesaak teen hom te laat verwyder. In sy mees onlangse nederlaag het die appèlhof sy aansoek in Maart van die hand gewys en gesê daar is geen redelike vooruitsig dat die aansoek sal slaag nie. Adv. Billy Downer tydens een van oudpres. Jacob Zuma se vorige hofverskynings. (Foto: AFP) Zuma beskuldig Downer van vooroordeel. Zuma se regspan het daarna ŉ aansoek direk by die Konstitusionele Hof ingedien om teen die appèlhof se uitspraak te appelleer. Zuma en die Franse wapenvervaardiger Thales staan tereg op aanklagte van bedrog, korrupsie en rampokkery. Die saak sloer nou al 20 jaar. Afgesien van Downer, kla Zuma ook die News24-joernalis Karyn Maughan privaat aan vir die oortreding van die Wet op die Nasionale Vervolgingsgesag (NVG). Hy het met die private vervolging van die twee begin omdat hy meen dat Downer vertroulike inligting oor sy mediese toestand aan Maughan uitgelek het.